b'\n_START_ARTICLE_\nNop\xc8\x9bi la Serampore\n_START_SECTION_\nRezumat\n_START_PARAGRAPH_\nAflat la studii la Calcutta (India britanic\xc4\x83), un t\xc3\xa2n\xc4\x83r orientalist rom\xc3\xa2n \xc3\xae\xc8\x99i petrecea nop\xc8\x9bile c\xc4\x83lduroase de toamn\xc4\x83 plimb\xc3\xa2ndu-se pe str\xc4\x83zile metropolei, \xc3\xaempreun\xc4\x83 cu doi tovar\xc4\x83\xc8\x99i mai \xc3\xaen v\xc3\xa2rst\xc4\x83: fostul diplomat rus Bogdanof \xc8\x99i bibliotecarul olandez Van Manen, cu care \xc3\xaemp\xc4\x83rt\xc4\x83\xc8\x99ea acelea\xc8\x99i preocup\xc4\x83ri. Cei trei prieteni se deplaseaz\xc4\x83 \xc3\xaentr-o sear\xc4\x83 la bungaloul industria\xc8\x99ului Budge aflat \xc3\xaentr-o p\xc4\x83dure din apropiere de Serampore (un ora\xc8\x99 situat la aproximativ 15 mile nord de Calcutta). Ei revin acolo de mai multe ori, fiind fermeca\xc8\x9bi de frumuse\xc8\x9bea locurilor._NEWLINE_\xc3\x8entr-una din seri, pe c\xc3\xa2nd se \xc3\xaendreptau spre Serampore, cei trei orientali\xc8\x99ti \xc3\xael observ\xc4\x83 pe profesorul Suren Bose merg\xc3\xa2nd concentrat de-a lungul \xc8\x99oselei \xc8\x99i intr\xc3\xa2nd \xc3\xaen p\xc4\x83dure cu c\xc3\xa2teva sute de metri \xc3\xaenainte de drumul ce ducea la bungalou. Prezen\xc8\x9ba acestuia \xc3\xaei tulbur\xc4\x83 pe drume\xc8\x9bi pentru c\xc4\x83 se zvonea \xc3\xaen universitate c\xc4\x83 profesorul ar realiza \xc3\xaen secret practici tantrice. Porni\xc8\x9bi spre Calcutta imediat dup\xc4\x83 miezul nop\xc8\x9bii, cei trei au impresia c\xc4\x83 merg pe un drum necunoscut. Ei aud la un moment dat un \xc8\x9bip\xc4\x83t \xc3\xaenfior\xc4\x83tor de femeie \xc8\x99i coboar\xc4\x83 din ma\xc8\x99in\xc4\x83, alerg\xc3\xa2nd zadarnic prin p\xc4\x83dure \xc3\xaen c\xc4\x83utarea ei, iar la \xc3\xaentoarcere nu mai g\xc4\x83sesc ma\xc8\x99ina \xc8\x99i decid s\xc4\x83 se \xc3\xaentoarc\xc4\x83 pe jos la bungalou._NEWLINE_R\xc4\x83t\xc4\x83cind printr-o p\xc4\x83dure deas\xc4\x83 pe care nu o mai recuno\xc8\x99teau, cei trei ajung la o cl\xc4\x83dire \xc3\xaenconjurat\xc4\x83 de un zid de piatr\xc4\x83, unde sunt \xc3\xaent\xc3\xa2mpina\xc8\x9bi de un servitor b\xc4\x83tr\xc3\xa2n ce vorbea o bengalez\xc4\x83 arhaic\xc4\x83 \xc8\x99i care-l anun\xc8\x9b\xc4\x83 pe st\xc4\x83p\xc3\xa2nul s\xc4\x83u, N\xc4\xabl\xc4\x81mvara D\xc4\x81sa. Povestindu-i-se despre \xc8\x9bip\xc4\x83tul de femeie auzit \xc3\xaen p\xc4\x83dure, b\xc4\x83rbatul \xc3\xaencepe s\xc4\x83 geam\xc4\x83 de durere, strig\xc3\xa2nd numele Lila. Curtea cl\xc4\x83dirii se umple cur\xc3\xa2nd de oameni \xc3\xaen haine stranii ce aduceau o n\xc4\x83s\xc4\x83lie, iar drume\xc8\x9bii se hot\xc4\x83r\xc4\x83sc s\xc4\x83 plece. Dup\xc4\x83 ce se dep\xc4\x83rteaz\xc4\x83 de cas\xc4\x83, cei trei cad sf\xc3\xa2r\xc8\x99i\xc8\x9bi de oboseal\xc4\x83 \xc8\x99i se trezesc la apari\xc8\x9bia zorilor, d\xc3\xa2ndu-\xc8\x99i seama c\xc4\x83 sunt \xc3\xaen apropierea bungaloului. Nimeni nu crede \xc3\xaens\xc4\x83 \xc3\xaent\xc3\xa2mplarea lor, \xc8\x99oferul indian sus\xc8\x9bine c\xc4\x83 nu s-a deplasat cu ma\xc8\x99ina \xc3\xaen timpul nop\xc8\x9bii, iar profesorul Suren Bose afirm\xc4\x83 c\xc4\x83 nu a mai fost la Serampore din copil\xc4\x83rie._NEWLINE_Orientali\xc8\x99tii \xc3\xaei povestesc \xc3\xaent\xc3\xa2mplarea lui Budge, care afirm\xc4\x83 c\xc4\x83 nu exist\xc4\x83 \xc3\xaen zon\xc4\x83 o p\xc4\x83dure s\xc4\x83lbatic\xc4\x83 \xc8\x99i o cl\xc4\x83dire ascuns\xc4\x83 \xc3\xaen jungl\xc4\x83. Urmele lor din p\xc4\x83dure se pierd \xc3\xaentr-un c\xc3\xa2mp deschis, pe care nimeni nu-\xc8\x99i aminte\xc8\x99te s\xc4\x83-l fi str\xc4\x83b\xc4\x83tut. Budge \xc3\xaei duce pe cei trei la Chatterj\xc3\xae, un cunosc\xc4\x83tor al istoriei locurilor, care le spune c\xc4\x83 N\xc4\xabl\xc4\x81mvara D\xc4\x81sa fusese nobil bengalez foarte bogat, a c\xc4\x83rui t\xc3\xa2n\xc4\x83r\xc4\x83 so\xc8\x9bie pe nume Lila fusese r\xc4\x83pit\xc4\x83 \xc8\x99i ucis\xc4\x83 de un \xc8\x99ef de band\xc4\x83 musulman cu 150 de ani \xc3\xaen urm\xc4\x83, iar locuin\xc8\x9ba de var\xc4\x83 a familiei fusese nimicit\xc4\x83 prin 1810. Orientali\xc8\x99tii decid s\xc4\x83 nu povesteasc\xc4\x83 nim\xc4\x83nui \xc3\xaent\xc3\xa2mplarea pe care o tr\xc4\x83iser\xc4\x83 \xc8\x99i despre care credeau c\xc4\x83 se datora interferen\xc8\x9bei accidentale \xc3\xaen practicile tantrice ale lui Suren Bose. Dup\xc4\x83 acea \xc3\xaent\xc3\xa2mplare, cele patru personaje au devenit mai pu\xc8\x9bin sociabile \xc8\x99i nu s-au mai \xc3\xaentors la Serampore._NEWLINE_Naratorul p\xc4\x83r\xc4\x83se\xc8\x99te Calcutta la scurt\xc4\x83 vreme pentru a-\xc8\x99i c\xc4\x83uta lini\xc8\x99tea interioar\xc4\x83 la o m\xc4\x83n\xc4\x83stire hindus\xc4\x83 din Rishikesh (ora\xc8\x99 aflat \xc3\xaen mun\xc8\x9bii Himalaya, pe malurile Gangelui). Dup\xc4\x83 c\xc3\xa2teva luni de \xc8\x99edere acolo, \xc3\xaen timpul unei plimb\xc4\x83ri \xc3\xaen susul fluviului, el \xc3\xaei poveste\xc8\x99te acea stranie \xc3\xaent\xc3\xa2mplare guru-lui Swami Shivananda, dorind s\xc4\x83 afle dezlegarea misterului. T\xc3\xa2n\xc4\x83rul sus\xc8\x9binea c\xc4\x83 practicile oculte ale lui Suren Bose \xc3\xaei proiectaser\xc4\x83 \xc3\xaentr-un alt spa\xc8\x9biu \xc8\x99i \xc3\xaen alt timp, dar maestrul \xc3\xael contrazice, afirm\xc3\xa2nd c\xc4\x83 realitatea este iluzorie \xc8\x99i c\xc4\x83 cel care st\xc4\x83p\xc3\xa2ne\xc8\x99te anumite for\xc8\x9be oculte o poate transforma, cre\xc3\xa2nd o realitate aparent\xc4\x83._NEWLINE_\xe2\x80\x9eTot ra\xc8\x9bionamentul d-tale e foarte frumos, \xc3\xaens\xc4\x83 e cu des\xc4\x83v\xc3\xa2r\xc8\x99ire gre\xc8\x99it (...). \xc8\x98i e gre\xc8\x99it (...) pentru c\xc4\x83 acord\xc4\x83 oarecare realitate \xc3\xaent\xc3\xa2mpl\xc4\x83rilor, fie aceste \xc3\xaent\xc3\xa2mpl\xc4\x83ri trecute, prezente sau viitoare. Dar nici o \xc3\xaent\xc3\xa2mplare din lumea noastr\xc4\x83 nu e real\xc4\x83, dragul meu. Tot ce se petrece \xc3\xaen cosmosul acesta e iluzoriu. \xc8\x98i moartea Lilei, \xc8\x99i jalea so\xc8\x9bului ei, \xc8\x99i \xc3\xaent\xc3\xa2lnirea dintre voi, oameni vii, \xc8\x99i umbrele lor, toate acestea sunt iluzorii. Iar \xc3\xaentr-o lume de aparen\xc8\x9be, \xc3\xaen care nici un lucru \xc8\x99i nici un eveniment nu e consistent, nu \xc3\xae\xc8\x99i are realitatea lui proprie, oricine e st\xc4\x83p\xc3\xa2n pe anumite for\xc8\x9be, pe care voi le numi\xc8\x9bi oculte, poate face orice vrea. Evident, nici el nu creeaz\xc4\x83 nimic real, ci numai un joc de aparen\xc8\x9be\xe2\x80\x9d, afirm\xc4\x83 Swami Shivananda. Pentru a-i demonstra cele afirmate anterior, maestrul \xc3\xael proiecteaz\xc4\x83 pe t\xc3\xa2n\xc4\x83rul european \xc3\xaen spa\xc8\x9biul \xc8\x99i timpul lui D\xc4\x81sa, provoc\xc3\xa2ndu-i o c\xc4\x83dere nervoas\xc4\x83.\n_START_SECTION_\nStructur\xc4\x83\n_START_PARAGRAPH_\nNuvela este \xc3\xaemp\xc4\x83r\xc8\x9bit\xc4\x83 \xc3\xaen 9 capitole numerotate cu cifre arabe \xc8\x99i f\xc4\x83r\xc4\x83 titluri.\n_START_SECTION_\nSurse de inspira\xc8\x9bie\n_START_PARAGRAPH_\nMircea Eliade a tr\xc4\x83it c\xc3\xa2\xc8\x9biva ani (1928-1931) \xc3\xaen India. Suferin\xc8\x9ba cauzat\xc4\x83 de povestea nefericit\xc4\x83 de dragoste cu Maitreyi Dasgupta l-a determinat \xc3\xaen toamna anului 1930 s\xc4\x83-\xc8\x99i caute lini\xc8\x99tea sufleteasc\xc4\x83 la poalele mun\xc8\x9bilor Himalaya. El a fost impresionat de ora\xc8\x99ul Rishikesh \xc8\x99i a decis s\xc4\x83 r\xc4\x83m\xc3\xa2n\xc4\x83 acolo pentru o perioad\xc4\x83. Chiar din prima zi l-a cunoscut pe \xc3\xaenv\xc4\x83\xc8\x9batul Swami Sivananda (1887-1963), cu care a purtat discu\xc8\x9bii filozofice care i-au deschis gustul pentru mistica indian\xc4\x83. Acolo a tr\xc4\x83it \xc3\xaentr-un kutiar ca un eremit, a urmat un regim vegetarian, a studiat c\xc4\x83r\xc8\x9bile sacre \xc8\x99i practicile yoga. El a sim\xc8\x9bit, ca \xc8\x99i Mihai Eminescu, o fascina\xc8\x9bie fa\xc8\x9b\xc4\x83 de India teozofic\xc4\x83 \xc8\x99i tantric\xc4\x83. Cu toate acestea, Memoriile lui Eliade nu men\xc8\x9bioneaz\xc4\x83 aproape nimic despre perioada petrecut\xc4\x83 la Rishikesh \xc8\x99i despre discu\xc8\x9biile cu Shivananda._NEWLINE_\xc3\x8en martie 1931 s-a re\xc3\xaentors \xc3\xaen Calcutta dup\xc4\x83 experien\xc8\x9ba himalayan\xc4\x83 \xc8\x99i s-a dedicat studiului pentru teza de doctorat, \xc3\xaencerc\xc3\xa2nd s\xc4\x83 acumuleze tot felul de cuno\xc8\x99tin\xc8\x9be: \xe2\x80\x9e[...] aceast\xc4\x83 perioad\xc4\x83 se deosebea de celelalte faze ale vie\xc8\x9bii mele \xc3\xaen India. [...] De data aceasta, nu mai \xc3\xaencercam s\xc4\x83 devin un altul, imit\xc3\xa2nd un model indian, ci m\xc4\x83 l\xc4\x83sasem atras de misterul at\xc3\xa2tor aspecte obscure sau neglijate ale culturii indiene\xe2\x80\x9d. El studiaz\xc4\x83 \xc3\xaen profunzime domenii diverse: tantrism, alchimie indian\xc4\x83, folclor, arheologie, religii primitive etc._NEWLINE_T\xc3\xa2n\xc4\x83rul orientalist rom\xc3\xa2n afirm\xc4\x83 \xc3\xaen memoriile sale c\xc4\x83 i-a cunoscut \xc3\xaen prim\xc4\x83vara \xc8\x99i vara anului 1931 pe cercet\xc4\x83torii Johan van Manen (1877-1943) \xc8\x99i Leonidas Stanislas Bogdanov (1881-1945), cu care a legat o prietenie. El a \xc3\xaenceput s\xc4\x83 \xc3\xaenve\xc8\x9be limba tibetan\xc4\x83, \xc3\xaencurajat de Van Manen care i-a \xc3\xaemprumutat manuale \xc8\x99i un dic\xc8\x9bionar._NEWLINE_Cei doi orientali\xc8\x99ti aveau puncte de vedere opuse cu privire la India. Van Manen se stabilise \xc3\xaen India \xc3\xaen 1909, lucr\xc3\xa2nd \xc3\xaen cadrul Societ\xc4\x83\xc8\x9bii Teosofice din Adyar; dup\xc4\x83 o \xc8\x99edere de doi ani \xc8\x99i jum\xc4\x83tate la Darjeeling, el s-a mutat \xc3\xaen 1918 la Calcutta, unde a \xc3\xaendeplinit func\xc8\x9biile de bibliotecar \xc8\x99ef al Bibliotecii Imperiale \xc8\x99i secretar general al Societ\xc4\x83\xc8\x9bii Asiatice din Bengal. Orientalistul neerlandez iubea India \xc8\x99i era pasionat de cultura tibetan\xc4\x83. El \xc3\xael invita uneori la el acas\xc4\x83 pe t\xc3\xa2n\xc4\x83rul Eliade \xc8\x99i-i \xc3\xaemprumuta publica\xc8\x9bii rare din biblioteca tibetan\xc4\x83. Orientalistul rus Bogdanov tr\xc4\x83ise patru ani \xc3\xaen Afganistan \xc8\x99i se stabilise dup\xc4\x83 r\xc4\x83zboi \xc3\xaen India, unde lucra la Consulatul Francez din Calcutta \xc8\x99i f\xc4\x83cea traduceri pentru \xe2\x80\x9eCama Oriental Institute\xe2\x80\x9d. Detesta cultura \xc8\x99i arta indian\xc4\x83, pe care o considera \xe2\x80\x9eidolatrie\xe2\x80\x9d, \xc8\x99i nu suporta dec\xc3\xa2t India islamic\xc4\x83. Tr\xc4\x83ia greu la Calcutta \xc8\x99i \xc3\xae\xc8\x99i dorea s\xc4\x83 plece din India. Eliade i-a scris profesorului Nicolae Iorga, recomand\xc3\xa2ndu-i-l pe Bogdanov pentru un post de profesor de limbi orientale la Universitatea din Bucure\xc8\x99ti, dar nu a primit nici un r\xc4\x83spuns de la savantul rom\xc3\xa2n._NEWLINE_T\xc3\xa2n\xc4\x83rul orientalist rom\xc3\xa2n nu a rupt leg\xc4\x83turile cu India dup\xc4\x83 revenirea \xc3\xaen \xc8\x9bar\xc4\x83. El a men\xc8\x9binut rela\xc8\x9bii cu unii orientali\xc8\x99ti europeni pe care \xc3\xaei cunoscuse acolo \xc8\x99i a continuat s\xc4\x83 corespondeze printre al\xc8\x9bii \xc8\x99i cu Leonidas Bogdanov. Cu toate acestea, \xc3\xael mistuia teama c\xc4\x83-i va uita pe oamenii pe care i-a cunoscut acolo, precum \xc8\x99i c\xc4\x83l\xc4\x83toriile \xc8\x99i tr\xc4\x83irile sale intime._NEWLINE_Orientali\xc8\x99tii Johan van Manen \xc8\x99i Leonidas Bogdanov au devenit personaje ale nuvelei fantastice \xe2\x80\x9eNop\xc8\x9bi la Serampore\xe2\x80\x9d. Leonidas Stanislas Bogdanov a lucrat mai t\xc3\xa2rziu, sub numele Leonidas Stanislas Dugin, ca secretar la Ambasada Francez\xc4\x83 din Kabul._NEWLINE_Aspectele biografice introduse \xc3\xaen nuvel\xc4\x83 sunt doar inspirate din realitate. Astfel, orientalistul rom\xc3\xa2n s-a \xc3\xaemprietenit cu van Manen \xc8\x99i Bogdanov dup\xc4\x83 ce a revenit de la ashram-ul din mun\xc8\x9bii Himalaya, unde l-a cunoscut pe Swami Shivananda, \xc3\xaen timp ce \xc3\xaen nuvel\xc4\x83 ordinea acestor \xc3\xaent\xc3\xa2lniri este inversat\xc4\x83.\n_START_SECTION_\nScriere \xc8\x99i publicare\n_START_PARAGRAPH_\nMircea Eliade a scris \xc3\xaen iarna anilor 1939-1940 nuvela fantastic\xc4\x83 \xe2\x80\x9eSecretul doctorului Honigberger\xe2\x80\x9d, care a fost publicat\xc4\x83 \xc3\xaen numerele din martie \xc8\x99i aprilie 1940 ale Revistei Funda\xc8\x9biilor Regale, sub titlul \xe2\x80\x9eT\xc4\x83r\xc3\xa2mul nev\xc4\x83zut\xe2\x80\x9d. El a negociat publicarea nuvelei \xc3\xaentr-un volum, dar directorul Editurii Alcalay i-a sugerat s\xc4\x83 mai scrie o nuvel\xc4\x83 fantastic\xc4\x83 pentru a le publica pe am\xc3\xa2ndou\xc4\x83 \xc3\xaentr-un volum._NEWLINE_Nuvela fantastic\xc4\x83 \xe2\x80\x9eNop\xc8\x9bi la Serampore\xe2\x80\x9d a fost scris\xc4\x83 la \xc3\xaenceputul anului 1940, autorul m\xc4\x83rturisind c\xc4\x83 \xe2\x80\x9ecamuflajul putea fi repede descoperit de oricine cuno\xc8\x99tea Bengalul; \xc3\xaentr-adev\xc4\x83r, \xc3\xaen jurul Seramporului nu exista nici o p\xc4\x83dure\xe2\x80\x9d. Mircea Eliade a plecat la Londra la 19 aprilie 1940 pentru a ocupa postul de ata\xc8\x99at cultural la Lega\xc8\x9bia Rom\xc3\xa2niei, pred\xc3\xa2nd anterior editurii Socec pentru publicare o versiune l\xc4\x83rgit\xc4\x83 a nuvelei \xe2\x80\x9eSecretul doctorului Honigberger\xe2\x80\x9d, \xc3\xaempreun\xc4\x83 cu nuvela \xe2\x80\x9eNop\xc8\x9bi la Serampore\xe2\x80\x9d. Volumul Secretul doctorului Honigberger a fost tip\xc4\x83rit de Editura Socec din Bucure\xc8\x99ti \xc3\xaen iulie 1940._NEWLINE_Dup\xc4\x83 cel de-al Doilea R\xc4\x83zboi Mondial, opera literar\xc4\x83 a lui Mircea Eliade a fost interzis\xc4\x83 la publicare timp de peste dou\xc4\x83 decenii de c\xc4\x83tre autorit\xc4\x83\xc8\x9bile regimului comunist. Nuvela \xe2\x80\x9eNop\xc8\x9bi la Serampore\xe2\x80\x9d a fost inclus\xc4\x83 apoi \xc3\xaen volumul La \xc8\x9big\xc4\x83nci \xc8\x99i alte povestiri, tip\xc4\x83rit \xc3\xaen anul 1969 de Editura pentru literatur\xc4\x83 din Bucure\xc8\x99ti. Cartea a ap\xc4\x83rut \xc3\xaentr-un tiraj destul de mic pentru acele vremuri \xc8\x99i, cu toate c\xc4\x83 a fost prost difuzat\xc4\x83 \xc3\xaen re\xc8\x9beaua de libr\xc4\x83rii, s-a epuizat rapid. Prefa\xc8\x9ba volumului, intitulat\xc4\x83 \xe2\x80\x9eDialectica fantasticului\xe2\x80\x9d, a fost scris\xc4\x83 de profesorul Sorin Alexandrescu, nepotul autorului. \xc3\x8en acela\xc8\x99i an Ion Hobana a inclus un fragment al nuvelei \xe2\x80\x9eNop\xc8\x9bi la Serampore\xe2\x80\x9d \xe2\x80\x94 mai precis capitolele 4-9 \xe2\x80\x94 \xc3\xaen antologia V\xc3\xaersta de aur a anticipa\xc8\x9biei rom\xc3\xa2ne\xc8\x99ti (Editura Tineretului, Bucure\xc8\x99ti, 1969), care a \xc3\xaencercat o recuperare a scrierilor \xc8\x99tiin\xc8\x9bifico-fantastice uitate din prima jum\xc4\x83tate a secolului al XX-lea.\n_START_SECTION_\nAutenticitatea prozei lui Eliade\n_START_PARAGRAPH_\nCritica literar\xc4\x83 a identificat dou\xc4\x83 axe stilistice ale prozei lui Mircea Eliade: una realist\xc4\x83 (Maitreyi, \xc3\x8entoarcerea din rai, Huliganii etc.) \xc8\x99i o alta fantastic\xc4\x83 (\xe2\x80\x9eDomni\xc8\x99oara Christina\xe2\x80\x9d, \xe2\x80\x9e\xc8\x98arpele\xe2\x80\x9d, \xe2\x80\x9eSecretul doctorului Honigberger\xe2\x80\x9d etc.). Ambele direc\xc8\x9bii literare ale lui Eliade se bazeaz\xc4\x83 pe ideea de experien\xc8\x9b\xc4\x83, substituind conceptului de originalitate (tipic romantismului) pe cel de autenticitate. Ac\xc8\x9biunea romanelor \xc8\x99i a nuvelelor este inspirat\xc4\x83 \xc3\xaentr-o m\xc4\x83sur\xc4\x83 mai mare sau mai mic\xc4\x83 de experien\xc8\x9ba tr\xc4\x83it\xc4\x83 de autor. Scriitorul considera c\xc4\x83 proza trebuie s\xc4\x83 cuprind\xc4\x83 o \xe2\x80\x9eexperien\xc8\x9b\xc4\x83\xe2\x80\x9d tr\xc4\x83it\xc4\x83 de autor \xc8\x99i s\xc4\x83 prezinte cu autenticitate etapele de evolu\xc8\x9bie a eului. \xc3\x8en opinia sa, experien\xc8\x9bele de via\xc8\x9b\xc4\x83 \xc8\x99i aventurile spirituale primau asupra literaturii, considerat\xc4\x83 ca lipsit\xc4\x83 de autenticitate. \xe2\x80\x9eOrice se \xc3\xaent\xc3\xa2mpl\xc4\x83 \xc3\xaen via\xc8\x9b\xc4\x83 poate constitui un roman. \xc8\x98i \xc3\xaen via\xc8\x9b\xc4\x83 nu se \xc3\xaent\xc3\xa2mpl\xc4\x83 numai amoruri, c\xc4\x83s\xc4\x83torii sau adultere, se \xc3\xaent\xc3\xa2mpl\xc4\x83 \xc8\x99i rat\xc4\x83ri, entuziasme, filozofii, mor\xc8\x9bi suflete\xc8\x99ti, aventuri fantastice. Orice e viu se poate transforma \xc3\xaen epic. Orice a fost tr\xc4\x83it sau ar putea fi tr\xc4\x83it\xe2\x80\x9d, afirma el._NEWLINE_Proza fantastic\xc4\x83 a lui Mircea Eliade are la baz\xc4\x83 dou\xc4\x83 tipuri de simboluri: unul folcloric (\xe2\x80\x9eDomni\xc8\x99oara Christina\xe2\x80\x9d, \xe2\x80\x9e\xc8\x98arpele\xe2\x80\x9d) \xc8\x99i altul indic (\xe2\x80\x9eSecretul doctorului Honigberger\xe2\x80\x9d, \xe2\x80\x9eNop\xc8\x9bi la Serampore\xe2\x80\x9d). Proza de inspira\xc8\x9bie indic\xc4\x83 relateaz\xc4\x83 experien\xc8\x9be inspirate de \xc8\x99ederea autorului \xc3\xaen India, deschiz\xc3\xa2ndu-se c\xc4\x83tre o lume magic\xc4\x83 \xc3\xaendep\xc4\x83rtat\xc4\x83 de spiritualitatea european\xc4\x83. Nuvelele \xe2\x80\x9eSecretul doctorului Honigberger\xe2\x80\x9d \xc8\x99i \xe2\x80\x9eNop\xc8\x9bi la Serampore\xe2\x80\x9d (publicate \xc3\xaen anul 1940 \xc3\xaen volumul Secretul doctorului Honigberger) au \xc3\xaens\xc4\x83 numai un decor exotic necesar unor mistere sacre pentru c\xc4\x83 problematica este una comun\xc4\x83 tuturor scrierilor fantastice ale lui Eliade._NEWLINE_Filonul indic al celor dou\xc4\x83 nuvele nu se refer\xc4\x83 \xc3\xaens\xc4\x83 la o entitate geografic\xc4\x83, ci la o g\xc3\xa2ndire mistic\xc4\x83 inspirat\xc4\x83 de credin\xc8\x9bele filozofico-religioase ale Indiei. Fantasticul oriental urm\xc4\x83re\xc8\x99te, potrivit lui Nicolae Steinhardt, descifrarea simbolurilor lumii \xc3\xaenconjur\xc4\x83toare, av\xc3\xa2nd un t\xc3\xa2lc ascuns._NEWLINE_Ac\xc8\x9biunea este narat\xc4\x83 la persoana I, ceea ce confer\xc4\x83 textului o mai mare autenticitate cu at\xc3\xa2t mai mult cu c\xc3\xa2t exist\xc4\x83 asem\xc4\x83n\xc4\x83ri biografice importante \xc3\xaentre narator \xc8\x99i Mircea Eliade: studiile efectuate \xc3\xaen India, pasiunea pentru orientalism, personaje reale cunoscute mai demult etc. Tot ceea ce se \xc3\xaent\xc3\xa2mpl\xc4\x83 pare s\xc4\x83 fie o experien\xc8\x9b\xc4\x83 personal\xc4\x83 a autorului. Nuvela con\xc8\x9bine un supraconflict \xc3\xaentre dimensiunea scientist\xc4\x83 \xc8\x99i dimensiunea revela\xc8\x9biei, adic\xc4\x83 \xc3\xaentre realitatea aparent\xc4\x83 \xc8\x99i miracol. Naratorul este un specialist \xc3\xaen ocultism \xc8\x99i \xc3\xaen filozofiile orientale, care studiase textele clasice referitoare la tantra, potrivit propriilor m\xc4\x83rturisiri, dar, av\xc3\xa2nd o formare ra\xc8\x9bionalist\xc4\x83 de tip european, nu reu\xc8\x99ise s\xc4\x83 urce treptele ini\xc8\x9bierii, cunosc\xc3\xa2nd evenimentele doar la nivel teoretic. Scriitorul nu ofer\xc4\x83 dezlegarea misterului, men\xc8\x9bin\xc3\xa2nd o abordare ambigu\xc4\x83 \xc8\x99i enigmatic\xc4\x83 cu privire la \xc3\xaent\xc3\xa2mpl\xc4\x83rile relatate._NEWLINE_Personajele nuvelei reflect\xc4\x83 o biparti\xc8\x9bie ideatic\xc4\x83, cei trei orientali\xc8\x99ti (naratorul, Bogdanof \xc8\x99i van Manen) apar\xc8\x9bin\xc3\xa2nd culturii europene, iar autohtonii Suren Bose \xc8\x99i Swami Shivananda - spiritualit\xc4\x83\xc8\x9bii indice.\n_START_SECTION_\nPrezen\xc8\x9ba fantasticului \xc3\xaen nuvel\xc4\x83\n_START_PARAGRAPH_\nNuvela \xe2\x80\x9eNop\xc8\x9bi la Serampore\xe2\x80\x9d are ca tem\xc4\x83 c\xc4\x83l\xc4\x83toria \xc3\xaen timp, pun\xc3\xa2nd \xc3\xaen discu\xc8\x9bie posibilitatea existen\xc8\x9bei unor universuri paralele. Autorul prezint\xc4\x83 o \xe2\x80\x9eirup\xc8\x9bie a fantasticului \xc3\xaen cotidian\xe2\x80\x9d, el fiind convins de capacitatea unor speciali\xc8\x99ti ai sacrului de a dep\xc4\x83\xc8\x99i limitele condi\xc8\x9biei umane. Eseistul \xc8\x99i istoricul religiilor Ioan Petru Culianu credea \xc3\xaen anii 1970-1971 c\xc4\x83 \xc3\xaent\xc3\xa2mpl\xc4\x83rile relatate \xc3\xaen aceast\xc4\x83 nuvel\xc4\x83 sunt posibile, put\xc3\xa2nd fi \xc3\xaenf\xc4\x83ptuite de cei care au reu\xc8\x99it s\xc4\x83 p\xc4\x83trund\xc4\x83 textele filozofice din S\xc4\x81\xe1\xb9\x81khyak\xc4\x81rik\xc4\x81 \xc8\x99i Cabala._NEWLINE_Aventura nocturn\xc4\x83 a celor trei orientali\xc8\x99ti de la plecarea de la bungalou \xc8\x99i p\xc3\xa2n\xc4\x83 la trezirea \xc3\xaen zori este enigmatic\xc4\x83 \xc8\x99i pe alocuri stranie, dar r\xc4\x83m\xc3\xa2ne totu\xc8\x99i posibil\xc4\x83 chiar dac\xc4\x83 unele aspecte par s\xc4\x83 fie inexplicabile. R\xc4\x83t\xc4\x83cirea drumului, \xe2\x80\x9edispari\xc8\x9bia\xe2\x80\x9d \xc8\x99oselei, \xc8\x9bip\xc4\x83tul care pare c\xc4\x83 vine de nic\xc4\x83ieri, felinarul purtat prin p\xc4\x83dure, casa lui D\xc4\x81sa, hainele stranii \xc8\x99i vorbirea arhaic\xc4\x83 a st\xc4\x83p\xc3\xa2nului \xc8\x99i servitorului, cortegiul funebru fantomatic \xc8\x99i c\xc4\x83derea \xc3\xaentr-un somn de plumb sunt elemente stranii c\xc4\x83rora li se pot g\xc4\x83si explica\xc8\x9bii mai mult sau mai pu\xc8\x9bin plauzibile._NEWLINE_Fantasticul irupe \xc3\xaen nuvel\xc4\x83 odat\xc4\x83 cu sosirea la bungaloul lui Budge, c\xc3\xa2nd \xc8\x99oferul \xc8\x99i servitorii neag\xc4\x83 c\xc4\x83l\xc4\x83toria cu ma\xc8\x99ina spre Calcutta din noaptea precedent\xc4\x83. Existen\xc8\x9ba acelor \xc3\xaent\xc3\xa2mpl\xc4\x83ri este contestat\xc4\x83, fiind pus\xc4\x83 pe seama consumului de alcool sau a unei halucina\xc8\x9bii colective. Personajele pot fi astfel \xc3\xaemp\xc4\x83r\xc8\x9bite \xc3\xaen dou\xc4\x83 categorii: cei care au tr\xc4\x83it prezen\xc8\x9ba evenimentelor \xc8\x99i cei care au tr\xc4\x83it absen\xc8\x9ba evenimentelor. Acest conflict \xc3\xaentre prezen\xc8\x9ba sau absen\xc8\x9ba evenimentelor relatate produce apari\xc8\x9bia fantasticului. L\xc4\x83murirea adus\xc4\x83 de Chatterj\xc3\xae are rol de revela\xc8\x9bie, confirm\xc3\xa2nd existen\xc8\x9ba \xc3\xaent\xc3\xa2mpl\xc4\x83rilor, dar plas\xc3\xa2ndu-le \xc3\xaentr-un trecut \xc3\xaendep\xc4\x83rtat. Martori la un eveniment petrecut \xc3\xaen trecut, cei trei orientali\xc8\x99ti accept\xc4\x83 ideea c\xc4\x83 au c\xc4\x83l\xc4\x83torit \xc3\xaen timp, \xc3\xaencerc\xc3\xa2nd s\xc4\x83 g\xc4\x83seasc\xc4\x83 o explica\xc8\x9bie ra\xc8\x9bional\xc4\x83 unei \xc3\xaent\xc3\xa2mpl\xc4\x83ri ira\xc8\x9bionale._NEWLINE_Naratorul nu poate \xc3\xaen\xc8\x9belege adev\xc4\x83rata semnifica\xc8\x9bie a evenimentului tr\xc4\x83it, judec\xc3\xa2nd o practic\xc4\x83 tantric\xc4\x83 dup\xc4\x83 un sistem de g\xc3\xa2ndire european de tip ra\xc8\x9bionalist ce ignor\xc4\x83 existen\xc8\x9ba miracolului. Astfel, el respinge \xc3\xaengrozit revela\xc8\x9bia dup\xc4\x83 care t\xc3\xa2nje\xc8\x99te pentru a p\xc4\x83stra o viziune imperfect\xc4\x83 asupra lumii.\n_START_SECTION_\nCaracterul iluzoriu al spa\xc8\x9biului \xc8\x99i timpului\n_START_PARAGRAPH_\n\xc3\x8ent\xc3\xa2mplarea stranie prin care trec cei trei orientali\xc8\x99ti europeni din India este atribuit\xc4\x83 de autor p\xc4\x83trunderii lor \xc3\xaentr-un loc sacru \xc3\xaen care profesorul Suren Bose efectua un ritual tantric secret. Interferen\xc8\x9ba musafirilor nepofti\xc8\x9bi \xc3\xaen spa\xc8\x9biul unde urmau s\xc4\x83 se dezl\xc4\x83n\xc8\x9buie for\xc8\x9be oculte \xc8\x99i posibilitatea de a deranja ritualul sacru ar fi impus \xc3\xaen aceast\xc4\x83 optic\xc4\x83 necesitatea azv\xc3\xa2rlirii lor \xc3\xaentr-un alt timp \xc8\x99i \xc3\xaentr-un alt spa\xc8\x9biu, prin folosirea puterilor oculte. Situa\xc8\x9bia extraordinar\xc4\x83 la care devin martori este considerat\xc4\x83 de celelalte persoane ca un efect al be\xc8\x9biei sau a halucina\xc8\x9biei colective, mai pu\xc8\x9bin de Budge care afirm\xc4\x83 c\xc4\x83 prezen\xc8\x9ba \xc3\xaen zon\xc4\x83 a lui Suren Bose f\xc4\x83cea \xe2\x80\x9eca lucrurile s\xc4\x83 nu fie totu\xc8\x99i at\xc3\xa2t de simple\xe2\x80\x9d, evit\xc3\xa2nd s\xc4\x83 detalieze \xc3\xaen\xc8\x9belesul acestei afirma\xc8\x9bii stranii._NEWLINE_Naratorul accept\xc4\x83 ipoteza c\xc4\x83l\xc4\x83toriei \xc3\xaen timp, dar \xc3\xae\xc8\x99i exprim\xc4\x83 nedumerirea c\xc4\x83 ei au putut modifica un eveniment din trecut, ceea ce pare s\xc4\x83 fie peste puterile sale de \xc3\xaen\xc8\x9belegere. Cei trei orientali\xc8\x99ti nu sunt doar martori ai evenimentelor petrecute \xc3\xaen trecut, ci devin personaje noi ale ac\xc8\x9biunii, convers\xc3\xa2nd cu oamenii din acea perioad\xc4\x83. Retr\xc4\x83irea evenimentului creeaz\xc4\x83 modific\xc4\x83ri (ad\xc4\x83ugiri sau estomp\xc4\x83ri). \xe2\x80\x9eAr fi fost firesc ca noi, cum spuneam, s\xc4\x83 asist\xc4\x83m la jalea lui de acum o sut\xc4\x83 cincizeci de ani; at\xc3\xa2t, \xc8\x99i nimic mai mult. Dar n-a avut loc o simpl\xc4\x83 repetire a evenimentelor \xc3\xaent\xc3\xa2mplate acum o sut\xc4\x83 cincizeci de ani, ci au intervenit elemente noi, create de prezen\xc8\x9ba noastr\xc4\x83 \xc3\xaen acea cas\xc4\x83. Noi i-am vorbit lui D\xc4\x81sa, \xc8\x99i el ne-a raspuns. I-a raspuns, chiar, lui Bogdanof c\xc4\x83 nu \xc3\xaen\xc8\x9belege engleze\xc8\x99te. Lucrurile acestea nu se \xc3\xaent\xc3\xa2mplaser\xc4\x83, \xc3\xaens\xc4\x83, acum o sut\xc4\x83 cincizeci de ani. Deci nu asistam pur \xc8\x99i simplu la o scen\xc4\x83 de mult \xc3\xaent\xc3\xa2mplat\xc4\x83, ci interveneam \xc3\xaen aceast\xc4\x83 scen\xc4\x83, modific\xc3\xa2nd-o prin prezen\xc8\x9ba noastr\xc4\x83 de care eroii luaser\xc4\x83 cuno\xc8\x99tin\xc8\x9b\xc4\x83, \xc8\x99i prin \xc3\xaentreb\xc4\x83rile noastre, la care ei ne r\xc4\x83spundeau\xe2\x80\x9d, argumenteaz\xc4\x83 naratorul. Un alt am\xc4\x83nunt inexplicabil pentru el \xc3\xael constituie rigiditatea mi\xc8\x99c\xc4\x83rilor \xc8\x99i figurile cadaverice ale celor doi oameni din trecut (N\xc4\xabl\xc4\x81mvara D\xc4\x81sa \xc8\x99i b\xc4\x83tr\xc3\xa2nul servitor) care contrazic ipoteza c\xc4\x83 ar fi fost vorba de imaginile lor spectrale._NEWLINE_Confuzia naratorului apare, potrivit lui Swami Shivananda, din neputin\xc8\x9ba \xc3\xaen\xc8\x9belegerii for\xc8\x9belor care guverneaz\xc4\x83 un univers \xe2\x80\x9ede iluzii \xc8\x99i aparen\xc8\x9be\xe2\x80\x9d. For\xc8\x9bele dezl\xc4\x83n\xc8\x9buite de practicile tantrice se aseam\xc4\x83n\xc4\x83 astfel cu for\xc8\x9bele din fizica newtonian\xc4\x83, av\xc3\xa2nd un caracter obiectiv. Experimentul tantric nu a produs o c\xc4\x83l\xc4\x83torie real\xc4\x83 \xc3\xaen trecut, ci participarea involuntar\xc4\x83 \xc3\xaentr-o iluzie vizual\xc4\x83 ce recrea acel trecut, o aparen\xc8\x9b\xc4\x83 a unei realit\xc4\x83\xc8\x9bi posibile. Maestrul spiritual consider\xc4\x83 c\xc4\x83 realitatea din univers este de fapt un joc de aparen\xc8\x9be, o iluzie creat\xc4\x83 de orice persoan\xc4\x83 ce poate st\xc4\x83p\xc3\xa2ni anumite for\xc8\x9be considerate oculte. Astfel, magicianul Suren Bose ce realizeaz\xc4\x83 un ritual sacru reu\xc8\x99e\xc8\x99te s\xc4\x83 tulbure percep\xc8\x9bia temporal-spa\xc8\x9bial\xc4\x83 a profanilor afla\xc8\x9bi \xc3\xaen spa\xc8\x9biul de ac\xc8\x9biune al for\xc8\x9belor pe care le declan\xc8\x99eaz\xc4\x83, f\xc4\x83c\xc3\xa2ndu-i s\xc4\x83 asiste la o iluzie._NEWLINE_Potrivit filologului \xc8\x99i orientalistului Sergiu Al-George, numele so\xc8\x9biei st\xc4\x83p\xc3\xa2nului casei, Lila, este o trimitere \xc3\xaen metafizica indian\xc4\x83 la ideea de iluzie, nu ca o practic\xc4\x83 magic\xc4\x83, ci ca un joc al divinit\xc4\x83\xc8\x9bii ce vizeaz\xc4\x83 un caracter ambiguu al lumii (existen\xc8\x9b\xc4\x83 \xc8\x99i nonexisten\xc8\x9b\xc4\x83). Mircea Eliade \xc3\xaensu\xc8\x99i afirma \xc3\xaen eseul Imagini \xc8\x99i simboluri (1952) c\xc4\x83 \xe2\x80\x9eexisten\xc8\x9ba \xc3\xaen timp este ontologic o inexisten\xc8\x9b\xc4\x83, o irealitate, lumea e o iluzie, e lipsit\xc4\x83 de realitate deoarece durata ei e limitat\xc4\x83\xe2\x80\x9d.\n_START_SECTION_\nAnaliza lui Nicolae Steinhardt\n_START_PARAGRAPH_\nEseistul Nicolae Steinhardt (1912-1989), un evreu convertit \xc3\xaen \xc3\xaenchisoare la Ortodoxie \xc8\x99i devenit ulterior monah la M\xc4\x83n\xc4\x83stirea Rohia, a scris un comentariu cu privire la semnifica\xc8\x9bia nuvelei \xe2\x80\x9eNop\xc8\x9bi la Serampore\xe2\x80\x9d \xc3\xaen cartea sa de memorii \xc8\x99i eseuri Jurnalul fericirii (publicat\xc4\x83 postum \xc3\xaen 1991). El sus\xc8\x9binea c\xc4\x83 lumea p\xc4\x83m\xc3\xa2ntean\xc4\x83 este plin\xc4\x83 de mistere camuflate care urmeaz\xc4\x83 a fi dezv\xc4\x83luite \xc8\x99i \xc3\xaen\xc8\x9belese._NEWLINE_Sond\xc3\xa2nd profunzimile textului, eseistul considera c\xc4\x83 tehnicile extatice indiene (hinduiste \xc8\x99i budiste) mistific\xc4\x83 realitatea, cre\xc3\xa2nd o lume a vr\xc4\x83jilor \xc8\x99i iluziilor. Leg\xc4\x83turile senzoriale cu realitatea absolut\xc4\x83 sunt rupte, iar eul nu p\xc4\x83trunde \xc3\xaen lumea esen\xc8\x9belor, ci este transplantat \xc3\xaentr-un sistem elastic de iluzii, care provoac\xc4\x83 surprize nea\xc8\x99teptate, dar care r\xc4\x83m\xc3\xa2ne totu\xc8\x99i relativ \xc8\x99i fals. \xe2\x80\x9eTehnicile extatice desigur interpun un v\xc4\x83l \xc3\xaentre eu (a\xc8\x99a-zisul eu) \xc8\x99i lumea \xc3\xaenconjur\xc4\x83toare (a\xc8\x99a-zis\xc4\x83 lume \xc3\xaenconjur\xc4\x83toare), ele estompeaz\xc4\x83 a\xc8\x99a-zisa realitate \xc8\x99i fr\xc3\xa2ng inexorabilul lan\xc8\x9b care \xc3\xael leag\xc4\x83 de timp (iluzoriul timp)\xe2\x80\x9d, afirma Steinhardt. Eseistul credea c\xc4\x83 Mircea Eliade era sceptic fa\xc8\x9b\xc4\x83 de posibilit\xc4\x83\xc8\x9bile acestor tehnici extatice de a transporta eul \xc3\xaen lumea esen\xc8\x9belor \xc8\x99i c\xc4\x83, de\xc8\x99i nu a formulat solu\xc8\x9bii cre\xc8\x99tine, \xe2\x80\x9ee mai cre\xc8\x99tin dec\xc3\xa2t crede \xc8\x99i dec\xc3\xa2t au b\xc4\x83nuit comentatorii s\xc4\x83i \xe2\x80\x94 \xc8\x99i mai pu\xc8\x9bin partizan al hinduismului\xe2\x80\x9d._NEWLINE_Singura cale de p\xc4\x83trundere \xc3\xaen lumea esen\xc8\x9belor o constituie, \xc3\xaen opinia lui Steinhardt, doar credin\xc8\x9ba cre\xc8\x99tin\xc4\x83, singurul fantastic \xe2\x80\x9ecare nu am\xc4\x83ge\xc8\x99te \xc8\x99i nu duce pe alte t\xc4\x83r\xc3\xa2muri ale iluziei, [...] care nu t\xc4\x83g\xc4\x83duie\xc8\x99te realitatea, ci o transcende; care nu trebuie s\xc4\x83 ias\xc4\x83 din camera galben\xc4\x83 pentru a o p\xc4\x83r\xc4\x83si; care nici nu e fantastic pentru c\xc4\x83 nu distreaz\xc4\x83 mintea cu un alai (o comedie) de alte lumi posibile tot neesen\xc8\x9biale, ci o solicit\xc4\x83 s\xc4\x83 se concentreze asupra realit\xc4\x83\xc8\x9bii; care nu stupeface fiin\xc8\x9ba, ci transfigureaz\xc4\x83 lumea \xc8\x99i metanoizeaz\xc4\x83 eul\xe2\x80\x9d.\n_START_SECTION_\nAprecieri critice\n_START_PARAGRAPH_\nAnaliz\xc3\xa2nd proza fantastic\xc4\x83 interbelic\xc4\x83 a lui Mircea Eliade, criticul Ov.S. Crohm\xc4\x83lniceanu considera c\xc4\x83 autorul manifest\xc4\x83 o pasiune eminescian\xc4\x83 pentru marile mituri cosmogonice, av\xc3\xa2nd o intui\xc8\x9bie a misterului \xc8\x99i un dar al evoc\xc4\x83rii care \xc8\x99terge frontiera ce desparte realitatea cotidian\xc4\x83 de miraculos. \xe2\x80\x9eLiteratura lui \xc3\xaenf\xc4\x83ptuie\xc8\x99te o remarcabil\xc4\x83 prospectare a lumii interioare, \xc3\xaenspre acele zone-limit\xc4\x83 de ordin abisal\xe2\x80\x9d, concluzioneaz\xc4\x83 criticul._NEWLINE_Proza fantastic\xc4\x83 a lui Eliade este o medita\xc8\x9bie asupra timpului \xc8\x99i a \xc3\xaencerc\xc4\x83rii de evadare a omului din condi\xc8\x9bia uman\xc4\x83, p\xc4\x83r\xc4\x83sind timpul \xe2\x80\x9eprofan\xe2\x80\x9d pentru a se integra timpului sacru. Spre deosebire de doctorul Zerlendi din \xe2\x80\x9eSecretul doctorului Honigberger\xe2\x80\x9d care, datorit\xc4\x83 nivelului de cunoa\xc8\x99tere \xc8\x99i de ini\xc8\x9biere la care a ajuns, a reu\xc8\x99it s\xc4\x83 treac\xc4\x83 \xe2\x80\x9edincolo\xe2\x80\x9d, cei trei orientali\xc8\x99ti din \xe2\x80\x9eNop\xc8\x9bi la Serampore\xe2\x80\x9d refuz\xc4\x83 s\xc4\x83 accepte miracolul, prefer\xc3\xa2nd s\xc4\x83 uite evenimentele pe care le-au tr\xc4\x83it. \xc3\x8en studiul s\xc4\x83u dedicat istoriei literaturii \xc8\x99tiin\xc8\x9bifico-fantastice din Rom\xc3\xa2nia, criticul Florin Manolescu afirm\xc4\x83 c\xc4\x83 \xe2\x80\x9eNop\xc8\x9bi la Serampore\xe2\x80\x9d poate fi considerat\xc4\x83 o nuvel\xc4\x83 S.F., dac\xc4\x83 se accept\xc4\x83 defini\xc8\x9bia c\xc4\x83 o scriere \xc8\x99tiin\xc8\x9bifico-fantastic\xc4\x83 poate avea la baz\xc4\x83 nu doar o ipotez\xc4\x83 \xc8\x99tiin\xc8\x9bific\xc4\x83 \xe2\x80\x9epozitiv\xc4\x83\xe2\x80\x9d, ci \xc8\x99i una \xe2\x80\x9eumanist\xc4\x83\xe2\x80\x9d sau chiar pseudo\xc8\x99tiin\xc8\x9bific\xc4\x83. Explicarea \xc3\xaent\xc3\xa2mpl\xc4\x83rii stranii tr\xc4\x83ite de cei trei orientali\xc8\x99ti prin teoria existen\xc8\x9bei universurilor paralele (vehiculat\xc4\x83 de Swami Shivananda) poate fi o astfel de ipotez\xc4\x83._NEWLINE_Valoarea nuvelei rezid\xc4\x83 nu numai din latura sa fantastic\xc4\x83, ci \xc8\x99i din lirismul tulbur\xc4\x83tor \xc8\x99i exotic al descrierilor. M\xc4\x83rturisindu-\xc8\x99i preferin\xc8\x9ba pentru aceast\xc4\x83 nuvel\xc4\x83, pe care o considera o povestire fantastic\xc4\x83 ce prospecta un spa\xc8\x9biu istoric revolut, criticul \xc8\x98erban Cioculescu afirma c\xc4\x83 \xe2\x80\x9eNop\xc8\x9bi la Serampore\xe2\x80\x9d, de\xc8\x99i mai pu\xc8\x9bin c\xc4\x83rtur\xc4\x83reasc\xc4\x83 dec\xc3\xa2t \xe2\x80\x9eSecretul doctorului Honigberger\xe2\x80\x9d, este \xe2\x80\x9eo bucat\xc4\x83 delectabil\xc4\x83 \xc3\xaen deosebi prin puternica atmosfer\xc4\x83 de vraj\xc4\x83 a \xe2\x80\x9enop\xc8\x9bilor\xe2\x80\x9d respective, evocate fermec\xc4\x83tor, cu un v\xc4\x83dit talent descriptiv \xc8\x99i cu un dar foarte rar de a concretiza nu numai vizual, dar \xc8\x99i olfactic, senza\xc8\x9biile exotice\xe2\x80\x9d. Eliade combin\xc4\x83 astfel fantasticul cerebral cu o descriere cursiv\xc4\x83 \xc3\xaenc\xc3\xa2nt\xc4\x83toare, dovedindu-\xc8\x99i astfel talentul natural excep\xc8\x9bional de povestitor._NEWLINE_Aceast\xc4\x83 opinie a fost sus\xc8\x9binut\xc4\x83 \xc8\x99i de al\xc8\x9bi autori. Academicianul Eugen Simion a remarcat c\xc4\x83 \xe2\x80\x9eNop\xc8\x9bi la Serampore\xe2\x80\x9d impresioneaz\xc4\x83 at\xc3\xa2t prin \xc3\xaent\xc3\xa2mpl\xc4\x83rile relatate ce creeaz\xc4\x83 impresia prezen\xc8\x9bei unei \xe2\x80\x9efor\xc8\x9be magice care contrazice ra\xc8\x9bionalismul, geometrismul spiritualit\xc4\x83\xc8\x9bii noastre europene\xe2\x80\x9d, c\xc3\xa2t \xc8\x99i printr-o \xe2\x80\x9epoezie a exoticului pe care M. Eliade o strecoar\xc4\x83 f\xc4\x83r\xc4\x83 ostenta\xc8\x9bie \xc3\xaen paginile lui dense, congestionate de simboluri\xe2\x80\x9d.'